De seneste dage har TV2 Nord afsløret, hvordan stripklubber i Jomfru Ane Gade sælger andet end bare strip. De sælger også seksuelle ydelser. Det har fået borgmester og formand for Bevillingsnævnet, Thomas Kastrup-Larsen, til at skride til handling. I dag er det på et møde i Bevillingsnævnet blevet besluttet, at stripklubberne får en advarsel. - Vi ser meget alvorligt på det, og et helt enigt Bevillingsråd er blevet enige om, at den praksis, de har nu, skal ophøre. De skal overholde det koncept, de har fået bevilling til, og hvis ikke de kan det, er vi parate til at inddrage deres bevilling med øjeblikket virkning, siger Thomas Kastrup-Larsen. Helt konkret betyder det, at der skal være fire meter mellem de optrædende letpåklædte kvinder og publikum, der må ikke sælges private shows, og der må ikke sælges seksuelle ydelser. - Sådan er det, slår borgmesteren fast. Politiet kommer ud for at kontrollere stripklubberne, og det første besøg er allerede i weekenden. Tidligere da vi talte sammen, var du meget oprørt. Hvordan kan det være, at I ikke tager bevillingen nu? - Jeg er stadig oprørt, men jeg er nødt til at lytte til, hvad vi juridisk har mulighed for. Beskeden fra juristerne er, at vi ikke kan tage bevillingen med øjeblikkelig virkning, siger han. Stripklubben Red Light siger, det er helt urimeligt, fordi man i København må sælge lapdance. Er det urimeligt? - Det synes jeg overhovedet ikke. Jeg synes, at de forskellige stripklubber skal overholde, det de har bevilling til. Hvis ikke de kan overholde det, må vi tage konsekvensen af det. Hvorfor er det, at I ikke vil have det her? - Der er nogle klare regler i forhold til striptease, og jeg synes at prostitution - og forhold som minder om rufferi - det hører ikke hjemme i Jomfru Ane Gade. Det hører ikke hjemme i Aalborg. Og jeg synes, de skal stoppe. Hvad får dig til at tro, at de vil overholde det her? - Hvis ikke de overholder det, bliver de fanget af politiets kontrol. Så er det nogle helt andre ting, vi taler om, nemlig mistet bevilling, og så tror jeg, det bliver svært for dem at drive deres koncept, siger Thomas Kastrup-Larsen.
Ifølge borgmesteren er det rent juridisk ikke muligt at tage alkoholbevillingen fra stripklubberne, derfor får de en advarsel, og politiet vil føre kontrol med klubberne.